b'\n_START_ARTICLE_\nLik hrvatskog vladara\n_START_PARAGRAPH_\nLik hrvatskog vladara je prikaz trojice likova na mramornoj plo\xc4\x8di veli\xc4\x8dine 60\xc3\x97165 cm klesanog u 11. stolje\xc4\x87u. Lik je se nalazi na ranokr\xc5\xa1\xc4\x87anskom krsnom zdencu baptisterija u katedrali sv. Dujma u Splitu. U izvornoj postavi bio je smje\xc5\xa1ten s boka prednjega kraka zdenca. Me\xc4\x91utim, u 20. stolje\xc4\x87u premje\xc5\xa1ten je na njegovu \xc4\x8deonu stranu. Ikonolo\xc5\xa1ki zanimljivu temu na pluteju \xc4\x8dini donekle zagonetna kompozicija likova triju mu\xc5\xa1karaca u karakteristi\xc4\x8dnoj me\xc4\x91usobnoj dispoziciji. Zdesna je prikazan vladar na tronu, koji je okrunjen. U lijevoj ruci dr\xc5\xbei vladarsku kuglu, u desnoj kri\xc5\xbe. Slijeva je stoje\xc4\x87i mu\xc5\xa1karac. Ruke su mu u polo\xc5\xbeaju no\xc5\xa1enja nekoga predmeta koji jenaknadno radiran. No, skromni se tragovi jo\xc5\xa1 naziru na grudima i trbuhu. Pri dnu je tre\xc4\x87i lik. Le\xc5\xbei potrbu\xc5\xa1ke s rukama ispru\xc5\xbeenim prema tronu, koji moli u dubokom poklonu (proskinezi). Iznad prizora prote\xc5\xbee se \xc5\xa1iroka traka s pleternim ornamentom te pod njom uska i glatka sa slabim tragovima radiranih slova._NEWLINE_U liku vladara na reljefu pojedini su autori prepoznavali Krista kao Spasitelja (Frane Buli\xc4\x87 i Luka Jeli\xc4\x87), a drugi hrvatskoga kralja kao Pravednoga vladara (Ivan Kukuljevi\xc4\x87 Sakcinski, M. Abrami\xc4\x87 i Ljubo Karaman). Danas je ipak prevladalo mi\xc5\xa1ljenje da plo\xc4\x8da prikazuje hrvatskog vladara na prijestolju te da je ona dio oltarne pregrade krunidbene bazilike hrvatskih kraljeva, crkve sv. Petra i sv. Mojsija u Solinu, tzv. \xc5\xa0uplja crkva (E.Dyggve).'